**Мотиви за приемане на Годишна програма за управление и разпореждане с имоти – общинска собственост в Община Рила за 2025г.**

С измененията и допълненията в Закона за общинската собственост (ЗОС), в частност разпоредбата на чл. 8, ал.9 (изм. и доп. - ДВ, бр. 96 от 2017 г., в сила от 02.01.2018 г.) е регламентирано, че в изпълнение на стратегията по ал. 8 общинският съвет приема план за действие за общинските концесии в съответствие със Закона за концесиите и годишна програма за управление и разпореждане с имотите - общинска собственост, по предложение на кмета на общината. Програмата се приема най-късно до приемането на бюджета на общината за съответната година и може да бъде актуализирана през годината, като при необходимост се извършва и актуализация на общинския бюджет. Програмата е в съответствие с плана за действие за общинските концесии и съдържа:

1. прогноза за очакваните приходи и необходимите разходи, свързани с придобиването, управлението и разпореждането с имоти - общинска собственост;

2. описание на имотите, които общината има намерение да предложи за предоставяне под наем и аренда, за продажба, за внасяне като непарична вноска в капитала на търговски дружества, за учредяване на ограничени вещни права, както и за възлагане на концесия;

3. описание на имотите, които общината има намерение да предложи за замяна срещу имоти на граждани или юридически лица, с подробно описание на нуждите и вида на имотите, които общината желае да получи в замяна;

4. описание на имотите, които общината има намерение да придобие в собственост, и способите за тяхното придобиване;

5. обектите, за изграждането на които е необходимо отчуждаване на частни имоти;

6. обектите от първостепенно значение;

Видно от гореизложеното е че разпоредбата на [чл. 8, ал.9, изр. второ от ЗОС налага изискване програмата да се приема най-късно до приемането на бюджета на общината за съответната година, а изр. трето от цитираната](https://web.apis.bg/p.php?i=11607&b=0#p6708596) разпоредба на закона определя съдържанието на годишната програма за изпълнение целите на мандатната стратегия по чл. 8, ал. 8 от закона на органа на местно самоуправление.

Липсата на приет до началото на бюджетната 2025 г. държавен бюджет съобразно сроковете визирани в Закона за публичните финанси, възпрепятства приемането респективно на общински бюджет за съответната година.

В ДВ, бр. 6 от 21.01.2025 г. е обнародван Закон за събирането на приходи и извършването на разходи през 2025 г. до приемането на Закона за държавния бюджет на Република България за 2025 г., Закона за бюджета на държавното обществено осигуряване за 2025 г. и Закона за бюджета на Националната здравноосигурителна каса за 2025 г, в сила от 1.01.2025 г., за срок, не по-дълъг от три месеца, при спазване изискванията на [чл. 87](https://web.apis.bg/p.php?code=41049&base=NARH&topar=art87) и [98 от Закона за публичните финанси](https://web.apis.bg/p.php?code=41049&base=NARH&topar=art98), [чл. 19 от Кодекса за социално осигуряване](https://web.apis.bg/p.php?code=2016&base=NARH&topar=art19) и [чл. 29 от Закона за здравното осигуряване](https://web.apis.bg/p.php?code=4667&base=NARH&topar=art29).

Във връзка с необходимостта от гарантиране на правата и законните интереси на гражданите за прилагане на специални закони, уреждащи специфични обществени отношения и създаване на предпоставки за осигуряване спазването на нормативно указаните срокове за провеждане на процедури по управление и разпореждане с имотите - общинска собственост,

до приемане на държавния бюджет за 2025 г., респективно до приемането на бюджета на Община Рила за 2025 г.,

в съответствие с изискванията на чл. 8, ал. 9, предл. второ от Закона за общинската собственост (ЗОС) и чл. 4, ал. 3 от Наредбата за реда за придобиване, управление и разпореждане с общинско имущество (НРПУРОИ), наложено от горните обстоятелства e разработена Годишната програма за управление и разпореждане с имоти - общинска собственост в Община Рила, за 2025 г. (проект), съдържаща прогнози и намерения, съобразно, очертаните параметри в [чл. 8, ал. 9 от ЗОС](https://web.apis.bg/p.php?i=11607&b=0#p36159420).

В разпоредбата на чл. 8, ал.9 от ЗОС е регламентирано изискване годишната програма за управление и разпореждане с имотите - общинска собственост да бъде в съответствие с плана за действие за общинските концесии, който също трябва да бъде обявен на населението по ред, определен в Наредбата за реда за придобиване, управление и разпореждане с общинско имущество в Община Рила и да се публикува на интернет страницата на общината. Същата ще бъде в съответствие с Плана за действие на общинските концесии и/или бъде актуализирана, в частта ѝ за възлагане, чрез концесии, тогава когато възникне необходимост от възлагане на концесии и след приемане на План за действие на общинските концесии от Общинския съвет – органа, който има правомощието, въз основа на нормативно определените си функции да приема такива планове.

Предвид обстоятелството, че Годишната програма за управление и разпореждане с имотите - общинска собственост се приема най-късно до приемането на бюджета на общината за съответната година, с оглед необходимостта от спазване на нормите на чл.8, ал.9 от ЗОС и чл. 4, ал.3 от НРПУРОИ, след разглеждане и обсъждане на предложеният проект на Годишна програма за 2025г., на основание чл. 21, ал. 1, т. 12, предл. трето от Закона за местното самоуправление и местната администрация чл. 8, ал. 9, изр. второ, предл. първо от ЗОС, във връзка с чл. 4, ал.3, изр.второ, предл. първо от НРПУРОИ, същата следва да бъде приета.

Във връзка с разпоредбата на чл. 8, ал. 10 от ЗОС и чл. 5, ал.2 от НРПУРОИ на 07.02.2025г. (петък) от 10.00 часа, в заседателната зала в сградата на Общинска администрация, гр. Рила ще се проведе публично обсъждане на проект на Годишна програма за управление и разпореждане с имоти - общинска собственост в Община Рила, за 2025 г., за което е публикувана обява във: в-к “Вяра”, бр. 15 от 23 януари 2025г., на интернет - страницата на Община Рила, на информационното табло в сградата на Общинска администрация, гр. Рила, достъпна до всички заинтересовани лица.

Община Рила предоставя възможност на заинтересованите лица да направят своите предложения и становища по проект на Годишна програма за управление и разпореждане с имоти – общинска собственост в Община Рила за 2025г., в срок до 06.02.2025г. (включително).

 Мнения, становища и препоръки към предложеният проект на Годишна програма за управление и разпореждане с имоти – общинска собственост в Община Рила за 2025г., може да се изпращат на имейла на община Рила – administrationrila@mbox.is-bg.net или подавани в писмен вид в Центъра за административно обслужване в Общинска администрация, гр. Рила, пл. «Възраждане» № 1, Община Рила.

Неразделна част от настоящите мотиви е проект на Годишна програма за управление и разпореждане с имоти – общинска собственост в Община Рила за 2025г.

/п/

**Георги Кабзималски**

**Кмет на Община Рила**